CELEX: 52022PC0334
Language: sk
Date: 2022-07-12
Title: Návrh NARIADENIE EURÓPSKEHO PARLAMENTU A RADY, ktorým sa mení nariadenie Rady (EHS) č. 95/93, pokiaľ ide o dočasnú úľavu z uplatňovania pravidiel využívania prevádzkových intervalov na letiskách Spoločenstva v dôsledku pandémie COVID-19

EURÓPSKA KOMISIA
            V Bruseli12. 7. 2022
            COM(2022) 334 final
            2022/0214(COD)
            
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie Rady (EHS) č. 95/93, pokiaľ ide o dočasnú úľavu z uplatňovania pravidiel využívania prevádzkových intervalov na letiskách Spoločenstva v dôsledku pandémie COVID-19
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu 
            
            
               
                  V nariadení (EHS) č. 95/93
                     1
                   (ďalej len „nariadenie o prevádzkových intervaloch“) sa stanovujú pravidlá prideľovania prevádzkových intervalov na letiskách EÚ. V jeho článku 10 sa stanovuje pravidlo „využitia alebo straty“, podľa ktorého leteckí dopravcovia musia využiť aspoň 80 % prevádzkových intervalov v pridelených sériách prevádzkových intervalov v danom plánovacom období (letnom alebo zimnom), aby bol zachovaný ich nárok na rovnakú sériu prevádzkových intervalov v nasledujúcom ekvivalentnom plánovacom období (t. j. historické práva).
               
               
                  Pandémia COVID-19 spôsobila náhly a dosiaľ nevídaný pokles dopytu cestujúcich (najnižšie úrovne boli dosiahnuté v apríli 2020 s poklesom o 89 % v porovnaní s rovnakými týždňami v roku 2019). Keďže letecké spoločnosti už nedokázali plniť obvyklé pravidlo „využitia alebo straty“ bez toho, aby riskovali významnú finančnú alebo environmentálnu škodu, EÚ dvakrát zmenila nariadenie o prevádzkových intervaloch s cieľom upraviť toto pravidlo
                     2
                  . Zmeneným nariadením sa Európskej komisii poskytli aj delegované právomoci na predĺženie úľavy z využívania prevádzkových intervalov a na úpravu prahovej hodnoty využívania, ak zníženie úrovne leteckej prevádzky v dôsledku pandémie COVID-19 pretrvávalo a bolo pravdepodobné, že bude aj naďalej pretrvávať. Komisia využila túto právomoc trikrát
                     3
                  . Platnosť súčasných pravidiel týkajúcich sa úľavy z využívania prevádzkových intervalov uplynie 29. októbra 2022. Platnosť delegovaných právomocí Komisie uplynula 21. februára 2022, a preto Komisia nemôže predĺžiť úľavu EÚ z využívania prevádzkových intervalov nad rámec letného plánovacieho obdobia 2022.
               
               
                  Pravidlo „využitia alebo straty“ bolo úplne pozastavené od 1. februára 2020 do 27. marca 2021 (t. j. úplné pozastavenie). Vzhľadom na následné oživenie dopytu po leteckej doprave v súvislosti s očkovacou kampaňou a zavedením digitálneho COVID preukazu EÚ zaujala EÚ prístup, že úľava z využívania prevádzkových intervalov by mala byť zameraná na to, čo je nevyhnutné, a vyvážená zavedením určitých opatrení na podporu hospodárskej súťaže. Svojou povahou má úľava z využívania prevádzkových intervalov za následok určité zvýhodnenie etablovaných leteckých spoločností na úkor nových dopravcov, ktorí by potenciálne boli schopní poskytovať letecké dopravné služby, ale nemajú prístup ku letiskovej kapacite. S cieľom znížiť riziko protisúťažných účinkov sa postupne zvyšovala miera využívania prevádzkových intervalov z 0 % na 64 % (na letné plánovacie obdobie 2022)
                     4
                  . Keď sa miera využívania prevádzkových intervalov zvýšila nad 0 %, ako dodatočná záruka sa zaviedlo niekoľko nových výnimiek pre oprávnené nevyužitie prevádzkových intervalov. V týchto výnimkách sa stanovuje dodatočná úľava v osobitných prípadoch, keď letecká spoločnosť nedokáže prevádzkovať let z dôvodu opatrení zavedených verejnými orgánmi na zmiernenie šírenia ochorenia COVID-19 (napríklad zákazy letov alebo obmedzenia pohybu na obidvoch koncoch trate).
               
               
                  Boli zavedené ďalšie pravidlá na maximalizáciu efektívneho využívania letiskovej kapacity na podporu hospodárskej súťaže (napr. trojtýždňová lehota na vrátenie prevádzkových intervalov, ktoré sa neplánujú využiť, uprednostnenie používateľov ad hoc prevádzkových intervalov za určitých okolností atď.). Cieľom týchto pravidiel je maximalizovať prínos pre najväčší počet používateľov a umožniť cestujúcim využívať výhody konkurencieschopného trhu leteckej dopravy a prepojenosti. 
               
               
                  Súčasná úroveň leteckej prevádzky v štátoch organizácie Eurocontrol je približne na 86 % úrovne v rovnakom období v roku 2019. Aj podľa údajov organizácie Eurocontrol sa letecká doprava na iné kontinenty oživuje podobným tempom
                     5
                  . Letecká doprava do Severnej Ameriky je len 8 % pod úrovňou z roku 2019 a do Afriky je 37 % pod úrovňou z roku 2019 (s menším znížením v krajinách severnej Afriky). Letecká doprava do Južnej Ameriky je 20 % pod úrovňou z roku 2019 a na Blízky Východ je 8 % pod úrovňou z roku 2019. Najviac zaostávajúcim trhom je letecké spojenie medzi EÚ a Áziou, ktoré dosahuje 65 % úrovne z roku 2019. To je spôsobené zostávajúcimi cestovnými obmedzeniami, najmä v Číne
                     6
                  , z dôvodu ochorenia COVID-19 (prevádzkové intervaly na dotknutých tratiach sú chránené výnimkami pre oprávnené nevyužitie prevádzkových intervalov) a skutočnosťou, že mnohí dopravcovia musia obchádzať ruský vzdušný priestor na ceste do ázijských krajín. Tým sa výrazne predlžuje trvanie letov na dotknutých tratiach a letecké spoločnosti musia znižovať frekvenciu letov. 
               
               
                  Podľa výhľadu leteckej prevádzky organizácie Eurocontrol (základný scenár, ktorý je v súčasnosti prekonaný) bude prevádzka na začiatku zimného plánovacieho obdobia 2022/2023 na úrovni 90 %. Podľa rovnakej prognózy bude letecká prevádzka na konci roka 2022 na úrovni 92 % (základný scenár), 96 % (vysoký scenár) alebo 83 % (nízky scenár). V júni 2022 bola letecká prevádzka od začiatku roka k danému dňu na úrovni 75 % úrovne z roku 2019 a má stúpajúci trend. Medzinárodná rada letísk Európa v máji 2022 upravila svoju prognózu počtu cestujúcich smerom nahor: predtým predpovedaná strata cestujúcich v osobnej doprave na úrovni –32 % pre daný rok je teraz na úrovni –22 %. CAPA – Centrum pre letectvo (ktoré poskytuje informácie o trhu) v analýze uverejnenej v máji 2022 predpokladá, že ponúkaná kapacita miest na sedenie môže v treťom štvrťroku 2022 dosiahnuť úrovne z roku 2019. Zatiaľ čo počet cestujúcich stále zaostáva, rozdiel medzi ponúkanou kapacitou miest na sedenie a počtom cestujúcich sa zmenšuje. Vzhľadom na toto výrazné oživenie leteckej prevádzky sa navrhuje, aby sa od zimného plánovacieho obdobia 2022/2023 nemenila štandardná 80 % miera využívania.
               
               
                  Skúsenosti nadobudnuté počas pandémie ukázali, že epidemiologická situácia v súvislosti s ochorením COVID-19 je nestabilná a nepredvídateľná. Niektoré orgány verejného zdravotnícka už upozorňujú, že počet prípadov ochorenia COVID-19 môže počas jesennej a zimnej sezóny na severnej pologuli rásť. Vplyv prípadných nových variantov alebo zvýšeného počtu prípadov na schopnosť cestujúcich cestovať sa nedá predpokladať. Okrem toho vojenská agresia Ruska proti Ukrajine môže byť naďalej rušivým faktorom. 
               
               
                  S cieľom zmierniť možné negatívne dôsledky pre úrovne leteckej prevádzky, ak sa tieto scenáre naplnia, je dôležité, aby bol právny rámec pre prideľovanie prevádzkových intervalov dostatočne odolný na to, aby umožňoval primeranú a rýchlu úľavu z využívania prevádzkových intervalov na podporu hospodárskej súťaže. Navrhuje sa preto udeliť Komisii na obmedzené obdobie delegované právomoci, aby v prípade potreby upravila mieru využívania prevádzkových intervalov, ak letecká prevádzka bude aj naďalej pod určitou prahovou hodnotou v dôsledku pandémie COVID-19 alebo priamych účinkov vojenskej agresie Ruska.
               
               
                  Okrem toho by letecké spoločnosti mali aj naďalej využívať výnimky pre oprávnené nevyužitie prevádzkových intervalov, ak verejné orgány zavedú sanitárne opatrenia, ktoré obmedzujú leteckú dopravu alebo vážne obmedzujú schopnosť cestujúcich cestovať. Takisto sa navrhuje rozšíriť túto výnimku, aby sa vzťahovala na opatrenia zavedené v reakcii na všetky epidemiologické situácie (nielen ochorenie COVID-19), prírodné katastrofy a politické nepokoje, ktoré ovplyvňujú letiská. Toto navrhované rozšírenie výnimiek pre oprávnené zdôvodnené nevyužitie prevádzkových intervalov vo veľkej miere schvaľujú všetky kategórie zainteresovaných strán (podrobnejšie opísané ďalej v texte). 
               
               
                  Hoci je na koordinátoroch prevádzkových intervalov, aby vykonávali nariadenie o prevádzkových intervaloch, skúsenosti ukázali, že na dosiahnutie cieľov nariadenia o prevádzkových intervaloch, zaistenie konzistentného uplatňovania pravidiel EÚ a zachovanie rovnakých podmienok je nevyhnutná užšia spolupráca medzi koordinátormi. Navrhuje sa preto posilniť úlohu Európskeho združenia koordinátorov letísk (European Airport Coordinators Association) pri vydávaní usmernení. Pre letecké spoločnosti je veľmi dôležitá transparentnosť pri uplatňovaní výnimiek pre oprávnené nevyužitie prevádzkových intervalov, preto by koordinátori mali uverejňovať, pre ktoré destinácie sa výnimky uplatňujú. Okrem toho, ak koordinátor uplatňuje výnimku na prevádzkové intervaly na jednom konci trate, aj koordinátor na druhom konci trate by mal posúdiť uplatňovanie danej výnimky, a to za predpokladu, že neprimerane nezasahuje do prevádzky letiska ani do spravodlivého prístupu k letiskovej kapacite. Ďalej sa navrhuje, aby v prípade, že väčšina obyvateľstva EÚ bude ovplyvnená opatreniami, ktoré vážne obmedzujú leteckú dopravu, všetci koordinátori prevádzkových intervalov mohli udeliť výnimky pre oprávnené nevyužitie prevádzkových intervalov na všetky prevádzkové intervaly.
               
               
                  Komisia sa počas svojho pravidelného kontaktu so zainteresovanými stranami dozvedela o potrebe riešiť určité vplyvy vojenskej agresie Ruska proti Ukrajine na leteckú prevádzku. Zákaz vstupu do vzdušného priestoru Bieloruska, Ruska a Ukrajiny pre leteckých dopravcov z Únie a iných krajín má vplyv na plánovanú prevádzku. Potreba presmerovať lety môže výrazne predĺžiť čas letu a tým znemožniť dodržanie pôvodne prideleného harmonogramu prevádzkových intervalov. Po prvé Komisia plne podporuje, aby koordinátori využívali flexibilitu poskytnutú podľa článku 8 ods. 4 nariadenia o prevádzkových intervaloch na zmenu časovania prevádzkových intervalov využívaných na priamych tratiach ovplyvnených zákazom vstúpiť do ruského, bieloruského a ukrajinského vzdušného priestoru. Po druhé sa navrhuje objasniť, že po otvorení ukrajinského vzdušného priestoru by sa leteckým spoločnostiam, ktorých prevádzkové intervaly na tratiach medzi EÚ a Ukrajinou sú chránené podľa článku 10 ods. 4 písm. a), malo poskytnúť dodatočné obdobie na obnovu v trvaní 16 týždňov predtým, ako sa opäť začnú uplatňovať požiadavky týkajúce sa využívania prevádzkových intervalov. Po tretie, s cieľom napomôcť obnovu Ukrajiny a podporiť letecké spoločnosti, aby obnovili prepojenosť medzi EÚ a Ukrajinou, sa navrhuje splnomocniť Komisiu na prijímanie delegovaných aktov, aby sa znížila miera využívania prevádzkových intervalov na týchto konkrétnych tratiach medzi letiskami EÚ a ukrajinskými letiskami. Napokon sa navrhuje výslovne objasniť, že leteckí dopravcovia, na ktorých sa vzťahujú reštriktívne opatrenia podľa článku 215 Zmluvy o fungovaní EÚ (ďalej len „ZFEÚ“) alebo ktorí sú na bezpečnostnom zozname EÚ, nemôžu využívať článok 10 ods. 4 a 4a nariadenia o prevádzkových intervaloch. Ich prevádzkové intervaly by sa mali odobrať, aby sa predišlo blokovaniu letiskovej kapacity.
               
               
                  Komisia od 26. apríla do 24. mája 2022 uskutočnila výzvu na predkladanie podkladov a vyzvala zainteresované strany, aby reagovali na navrhovanú iniciatívu na rozšírenie úľavy z využívania prevádzkových intervalov. Celkovo dostala Komisia 43 odpovedí, z ktorých 29 je verejne dostupných na 
                  
                     portáli pre lepšiu právnu reguláciu
                  
                  . 
               
               
                  Všetci respondenti podporujú pokračovanie v úľave z využívania prevádzkových intervalov, najmä: i) pokračovanie výnimiek pre oprávnené nevyužitie prevádzkových intervalov; ii) koordináciu medzi koordinátormi prevádzkových intervalov pri uplatňovaní týchto výnimiek; a iii) udelenie delegovaných právomocí Komisii na zníženie miery využívania (čo podporili takmer všetky zainteresované strany). Zo všetkých respondentov päť zainteresovaných strán (tri letecké spoločnosti a dve združenia, ktoré zastupujú väčšinu letísk v EÚ) výslovne požadovalo obnovenie 80 % miery využívania, pričom 26 výslovne požadovalo nižšiu mieru využívania (letecké spoločnosti požadovali najmä zachovanie súčasnej 64 % miery využívania). Niektoré zainteresované strany, najmä členské štáty, neuviedli žiadnu preferovanú mieru využívania, ale podporili návrh splnomocniť Komisiu na prijímanie delegovaných aktov. Zainteresované strany okrem toho vo všeobecnosti podporili požiadavku, aby letecké spoločnosti, ktoré využívali ad hoc prevádzkové intervaly počas obdobia úľavy z využívania prevádzkových intervalov, mali prednostný prístup k týmto prevádzkovým intervalom v závislosti od dostupnej kapacity.
               
               
                  Komisia uznáva, že požiadavka na zachovanie nižšej miery využívania je spojená s neistotou v súvislosti s pandémiou COVID-19 a vojenskou agresiou Ruska proti Ukrajine a z toho vyplývajúcimi hospodárskymi vplyvmi. Počet prípadov ochorenia COVID-19 sa môže opäť zvýšiť počas zimného plánovacieho obdobia, v ktorom je dopyt vo všeobecnosti nižší. Organizácia Eurocontrol však očakáva, že na začiatku zimného plánovacieho obdobia bude letecká prevádzka na 90 % úrovne z roku 2019. Preto v tejto fáze nie je oznámenie nižšej miery využívania zdôvodnené. Komisia sa domnieva, že existujú dostatočné záruky proti neočakávanému nepriaznivému vývoju, konkrétne možnosť kedykoľvek znížiť mieru využívania prijatím delegovaných aktov (v prípade potreby s využitím postupu pre naliehavé prípady) v spojení s pokračujúcou dostupnosťou výnimiek pre oprávnené nevyužitie prevádzkových intervalov. Komisia takisto opakovane uviedla, že na to, aby sa obnovili bežné pravidlá týkajúce sa využívania prevádzkových intervalov, nie je potrebné, aby sa letecká prevádzka vrátila na úrovne prevádzky z roku 2019, pretože je pravdepodobné, že preferencie spotrebiteľov budú zmenené, čomu sa trh musí prispôsobiť. Je nevyhnutné, aby letisková kapacita bola využívaná efektívne a priaznivo pre hospodársku súťaž v prospech spotrebiteľov a prepojenosti.
               
               
                  Mnohé letecké spoločnosti boli za rozšírenie uplatňovania výnimiek pre oprávnené nevyužitie prevádzkových intervalov, napríklad aby sa vzťahovali na verejné odporúčania necestovať, aby sa vzťahovali nielen na priamo ovplyvnené trate, ale aj na prípojné lety, a aby sa vzťahovali na nedostupnosť základných služieb pozemnej obsluhy alebo iné činnosti nevyhnutné na podporu leteckej prevádzky.
               
               
                  Komisia pripomína, že výnimky pre oprávnené nevyužitie prevádzkových intervalov predstavujú výnimku zo štandardných pravidiel, a preto by sa mali obmedziť na to, čo je nevyhnutne potrebné, aby sa hospodárska súťaž neobmedzila nevhodným spôsobom, čo by naopak poškodilo spotrebiteľov. Odporúčania štátov necestovať môžu mať vplyv na ochotu cestujúcich cestovať; ako také však nepredstavujú vážne narušenie cestovania a cestovanie sa stále uskutočňuje. Ak sú na druhom konci trate zavedené prísne obmedzenia, napr. povinná karanténa, obmedzenia pohybu atď., výnimka sa uplatňuje, a teda poskytuje vhodnú ochranu.
               
            
         
         
            
               
                  Pokiaľ ide o požiadavku rozšíriť výnimky pre oprávnené nevyužitie prevádzkových intervalov, aby zahŕňali prípojné lety, Komisia sa domnieva, že to je nad rámec toho, čo je nevyhnutné. Mnohí cestujúci môžu daným letom cestovať do uzla leteckej spoločnosti, odkiaľ majú prípojný let do rôznych destinácií, pričom niektoré z týchto destinácií sú ovplyvnené cestovnými obmedzeniami alebo potrebou presmerovať lety, zatiaľ čo iné nie. Nie je preto jednoduché určiť, pre ktorú trať ktorýkoľvek daný let predstavuje prípojný let. Okrem toho cestujúci môžu prispôsobiť svoj dopyt daným okolnostiam. Napríklad hoci sa možno menej cestujúcich rozhodne letieť do ázijských krajín, namiesto toho sa môžu rozhodnúť cestovať do destinácií v Južnej alebo Severnej Amerike a pritom stále využiť prípojný let prostredníctvom uzla v EÚ. Akceptovanie uplatňovania výnimiek pre oprávnené nevyužitie prevádzkových intervalov v týchto scenároch by bolo nad rámec cieľa výnimiek pre oprávnené nevyužitie prevádzkových intervalov podľa článku 10 ods. 4 písm. e) nariadenia o prevádzkových intervaloch a v rozpore so zásadou, že prevádzkové intervaly nie sú viazané na konkrétne trate. Letecké spoločnosti môžu upraviť letové poriadky a siete v súlade s dopytom tak, ako to počas pandémie urobili mnohé letecké spoločnosti.
               
               
                  Napokon, pokiaľ ide o nedostatok zamestnancov, Komisia poznamenáva, že ten sa môže stať vážnejším problémom počas aktuálnej letnej sezóny. Návrh však nebude prijatý včas na to, aby sa vzťahoval na aktuálnu sezónu, a zainteresované strany spoločne s Komisiou skúmajú iné riešenia. Tak ako v prípade zníženia letiskovej kapacity z dôvodu sanitárnych opatrení Komisia uprednostňuje otvorený dialóg medzi dotknutými stranami a riadené zníženie kapacity s cieľom minimalizovať negatívne dôsledky pre cestujúcich. Z toho vyplývajúce zrušenia a/alebo nové harmonogramy by sa mali transparentne predkladať leteckým spoločnostiam a/alebo ich združeniam a rozdeliť medzi ne pomerne k počtu prevádzkových intervalov alebo ku kapacite využívanej leteckými spoločnosťami na danom letisku.
               
            
            
               •Súlad s existujúcimi ustanoveniami v tejto oblasti politiky
            
            
               
                  Nariadením o prevádzkových intervaloch sa leteckým dopravcom poskytuje úľava z pravidla „využitia alebo straty“, ktoré je v súčasnosti pre leteckých dopravcov problematické z dôvodu pandémie COVID-19 a vojenskej agresie Ruska proti Ukrajine. Nariadením o prevádzkových intervaloch sa Komisia splnomocňuje prijímať delegované akty, ktorými sa môže upraviť miera využívania prevádzkových intervalov pre všetky trate len v prípade pretrvávajúceho poklesu leteckej prevádzky z dôvodu epidemiologickej situácie alebo priamych účinkov vojenskej agresie Ruska proti Ukrajine a/alebo konkrétne pre trate medzi EÚ a Ukrajinou s cieľom podnietiť letecké spoločnosti, aby obnovili prepojenosť. Predĺžené obdobia nadmernej úľavy z pravidiel využívania prevádzkových intervalov vedú k narušeniu hospodárskej súťaže, čo: i) má vplyv na prepojenosť v osobnej doprave, zamestnanosť a kvalitu pracovných miest v odvetví letectva a ii) spôsobuje letiskám a poskytovateľom služieb špecifické problémy. Definitívny návrat k štandardnému uplatňovaniu požiadaviek na využívanie prevádzkových intervalov bez možnosti spoliehať sa na výnimky pre oprávnené nevyužitie prevádzkových intervalov, a to aj napriek prípadným budúcim nepriaznivým udalostiam, by zároveň mohlo spôsobiť dodatočnú finančnú záťaž pre letecké spoločnosti a mať neúmyselný nepriaznivý vplyv na životné prostredie, ak by letecké spoločnosti prevádzkovali lety len na účely zachovania príslušných letiskových prevádzkových intervalov. Nariadenie o prevádzkových intervaloch by sa preto malo zmeniť s cieľom: i) zmierniť účinky pandémie COVID-19 a vojenskej agresie Ruska proti Ukrajine; ii) poskytnúť leteckým dopravcom právnu istotu a iii) zachovať jednotnosť európskeho systému prideľovania prevádzkových intervalov. 
               
            
            
               •Súlad s ostatnými politikami EÚ
            
            
               
                  Účinné fungovanie vnútorného trhu v oblasti letectva a súvisiacich služieb závisí od hospodárskej výkonnosti leteckých dopravcov a ďalších častí odvetvia letectva vrátane letísk a iných poskytovateľov služieb. Negatívne hospodárske dôsledky pandémie COVID-19 a vojenskej agresie Ruska proti Ukrajine ohrozujú ich finančné zdravie a majú vážne negatívne účinky na systém leteckej dopravy a hospodárstvo ako celok. Zmena nariadenia o prevádzkových intervaloch je preto mimoriadne dôležitá. To je zároveň v súlade s politikou EÚ v oblasti klímy, keďže sa tým výrazne znižuje riziko, že leteckí dopravcovia budú prevádzkovať lety len na účely zachovania príslušných letiskových prevádzkových intervalov. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto návrhu je článok 100 ods. 2 ZFEÚ. Tento článok poskytuje právny základ na prijatie všetkých príslušných právnych predpisov v oblasti leteckej dopravy a slúži ako právny základ pre nariadenie o prevádzkových intervaloch a jeho zmeny. 
               
            
            
               •Subsidiarita (v prípade inej ako výlučnej právomoci) 
            
            
               
                  Ciele návrhu nemožno uspokojivo dosiahnuť na úrovni členských štátov, keďže nariadenie o prevádzkových intervaloch neumožňuje členským štátom vyžadovať od koordinátorov, aby: i) stanovili odlišnú prahovú hodnotu využívania; ii) stanovili podmienky na úľavu z využívania prevádzkových intervalov; iii) zmenili mieru využívania prevádzkových intervalov v reakcii na meniace sa úrovne prevádzky. Tento cieľ možno dosiahnuť len tým, že EÚ zmení nariadenie o prevádzkových intervaloch.
               
            
            
               •Proporcionalita
            
            
               
                  Návrh neprekračuje rámec toho, čo je nevyhnutné na dosiahnutie cieľa zmierniť hospodársky vplyv pandémie COVID-19 na fungovanie nariadenia o prevádzkových intervaloch. Návrhom sa vytvára rovnováha medzi: i) potrebou udeliť leteckým spoločnostiam úľavu z uplatňovania pravidla „využitia alebo straty“ v reakcii na nízky dopyt v leteckej doprave v dôsledku pandémie COVID-19, iných epidemiologických situácií, prírodných katastrof a politických nepokojov, ako je vojenská agresia Ruska proti Ukrajine; a ii) potrebou vrátiť sa k štandardnému uplatňovaniu pravidiel prideľovania prevádzkových intervalov úmerne k obnovovaniu úrovne leteckej prevádzky. Návrh obsahuje aj niekoľko opatrení na podporu hospodárskej súťaže s cieľom riešiť určité neúmyselné negatívne účinky úľavy z využívania prevádzkových intervalov.
               
            
            
               •Výber nástroja
            
            
               
                  Na dosiahnutie svojho cieľa musí mať právny nástroj priamy a všeobecný účinok, rovnako ako nariadenie o prevádzkových intervaloch. Preto je najvhodnejším právnym nástrojom nariadenie.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               Vzhľadom na naliehavosť potreby upraviť nariadenie o prevádzkových intervaloch pred začiatkom zimnej sezóny 2022/2023 sa neuskutočnilo žiadne hodnotenie. Treba poznamenať, že Komisia získala značné skúsenosti s uplatňovaním úľavy z využívania prevádzkových intervalov od februára 2020 a v tejto súvislosti bola v pravidelnom kontakte s leteckými spoločnosťami, letiskami a koordinátormi prevádzkových intervalov. Okrem toho sa v auguste 2021 uskutočnil rozsiahlejší zber údajov na účely prípravy nariadenia (EÚ) 2021/250, z ktorého sa prenesú mnohé aspekty (napr. výnimky pre oprávnené nevyužitie prevádzkových intervalov, delegované právomoci znížiť mieru využívania, trojtýždňová lehota na vrátenie prevádzkových intervalov, ktoré sa neplánujú využiť).
            
            
               •Konzultácie so zainteresovanými stranami
            
            
               
                  Vzhľadom na naliehavosť tejto záležitosti sa neuskutočnili formálne konzultácie so zainteresovanými stranami. Komisia uverejnila výzvu na predkladanie podkladov na účely spätnej väzby na portáli pre lepšiu právnu reguláciu, kde mohli zainteresované strany odpovedať od 26. apríla do 24. mája 2022. Komisia dostala 29 odpovedí na portáli a 43 odpovedí celkom (tie, ktoré neboli uverejnené, boli priamo zaslané útvarom Komisie). Komisia dostala vstupné informácie od 31 leteckých spoločností alebo ich združení, z ktorých 12 bolo z krajín mimo EÚ, dvoch združení letísk, jedného koordinátora prevádzkových intervalov a jedného združenia koordinátorov, jednej organizácie zastupujúcej prevádzkovateľov nákladnej dopravy, jednej environmentálnej organizácie proti hluku a od piatich orgánov členských štátov (z Dánska, Nemecka, Talianska, Holandska a zo Švédska). Hoci z právneho hľadiska nie je povinná tak urobiť pri príprave nových návrhov, Komisia 18. mája 2022 uskutočnila stretnutie skupiny expertov podskupiny pre letiskové prevádzkové intervaly s expertmi z členských štátov. Zastúpené boli tieto členské štáty: Bulharsko, Česko, Dánsko, Nemecko, Estónsko, Írsko, Francúzsko, Chorvátsko, Taliansko, Malta, Holandsko, Poľsko, Portugalsko, Rumunsko a Fínsko. 
               
            
         
         
            
               •Získavanie a využívanie expertízy
            
            
               
                  Ako už bolo vysvetlené, vzhľadom na naliehavosť situácie nebolo možné uskutočniť širšie získavanie expertízy. Komisia však čerpala zo skúseností získaných pri pravidelnej výmene informácií so zainteresovanými stranami a pri uplatňovaní zmien nariadenia o prevádzkových intervaloch, ktoré zahŕňali aj konzultácie s odborníkmi.
               
            
            
               •Posúdenie vplyvu
            
            
               
                  Vzhľadom na naliehavosť situácie sa posúdenie vplyvu podľa pravidiel lepšej právnej regulácie nevykonalo. V tejto dôvodovej správe je uvedené odôvodnenie návrhu a zhrnutie výsledku konzultácie so zainteresovanými stranami.
               
            
            
               •Základné práva
            
            
               
                  Neuplatňuje sa. 
               
            
            
               4.VPLYV NA ROZPOČET
            
            
               
                  Neuplatňuje sa.
               
            
            
               5.INÉ ASPEKTY
            
            
               •Plány vykonávania, spôsob monitorovania, hodnotenia a podávania správ
            
            
               Komisia by mala naďalej sledovať vývoj pandémie COVID-19 a vojenskej agresie Ruska proti Ukrajine a ich vplyv na leteckú dopravu. Rovnako ako podľa nariadenia (EÚ) 2021/250 by Komisia mala byť splnomocnená prijať delegovaný akt, aby sa v prípade potreby upravila požiadavka na minimálne využitie prevádzkových intervalov. 
            
            
               •Podrobné vysvetlenie konkrétnych ustanovení návrhu
            
            
               Zmenené vymedzenie pojmu „noví dopravcovia“ v článku 2 nariadenia o prevádzkových intervaloch je zachované predĺžením obdobia jeho uplatňovania, aby sa viacerým leteckým dopravcom umožnilo splniť podmienky na označenie ako noví dopravcovia a získať prevádzkové intervaly z fondu. Cieľom je umožniť väčšiu hospodársku súťaž na letiskách vzhľadom na predĺžené obdobie úľavy z využívania prevádzkových intervalov, čo etablovaným dopravcom na letisku uľahčuje udržať si prevádzkové intervaly.
            
            
               Okrem toho sa zachováva vymedzenie pojmu „koordinačné parametre COVID-19“ predĺžením obdobia uplatňovania a mení sa článok 8 ods. 6a. 
            
            
               
                  Počas obdobia úľavy z využívania prevádzkových intervalov využili leteckí dopravcovia ad hoc prevádzkové intervaly vrátené do fondu etablovanými dopravcami na dočasné prerozdelenie. Dopravcovia, ktorí využili takéto prevádzkové intervaly, prispeli k efektívnemu využívaniu príslušných prevádzkových intervalov a poskytli prepojenosť pre cestujúcich. Preto sa vkladá článok 8 ods. 2a, ktorý dáva takýmto leteckým dopravcom prednosť pri prideľovaní príslušných sérií v nasledujúcom ekvivalentnom plánovacom období v závislosti od dostupnosti letiskovej kapacity. Ak viac ako jeden letecký dopravca využíval prevádzkové intervaly tej istej série, uprednostní sa dopravca, ktorý využil vyšší počet prevádzkových intervalov.
               
               
                  V článku 10 ods. 4 sa dopĺňa pododsek s cieľom osobitne riešiť vplyv vojenskej agresie Ruska proti Ukrajine. V tomto pododseku sa stanovuje, že po opätovnom otvorení ukrajinského vzdušného priestoru by sa leteckým dopravcom, ktorí sú držiteľmi prevádzkových intervalov, ktoré využívali na prevádzkovanie letov na Ukrajinu/z Ukrajiny, a ktorí sú v súčasnosti chránení článkom 10 ods. 4 písm. a), malo poskytnúť dodatočné obdobie na obnovu v trvaní 16 týždňov predtým, ako sa na nich budú vzťahovať akékoľvek prahové hodnoty využívania prevádzkových intervalov. Je to z toho dôvodu, že dopyt pravdepodobne výrazne poklesne v dôsledku značného zničenia dopravnej infraštruktúry. Z rovnakého dôvodu sa článkom 10a poskytujú Komisii delegované právomoci znížiť mieru využívania prevádzkových intervalov v prípade prevádzkových intervalov využívaných na tratiach medzi EÚ a Ukrajinou.
               
               
                  Písmeno e) v článku 10 ods. 4 sa vypúšťa. Namiesto toho sa dopĺňa nový odsek 4a, ktorý zahŕňa súčasnú výnimku pre oprávnené nevyužitie prevádzkových intervalov v prípade zavedenia verejných opatrení, ktoré vážne narúšajú leteckú dopravu, s cieľom zmierniť šírenie ochorenia COVID-19. Okrem toho sa táto výnimka rozširuje na ďalšie situácie, v ktorých je schopnosť cestujúcich lietať na určitých tratiach významne ovplyvnená opatreniami prijatými verejnými orgánmi, a to aj v reakcii na iné epidemiologické situácie, politické nepokoje a prírodné katastrofy. V týchto prípadoch môžu leteckí dopravcovia získať úľavu z uplatňovania pravidla „využitia alebo straty“. Táto výhoda je však obmedzená, aby sa zabránilo neželaným účinkom (podrobnosti sú uvedené v treťom, štvrtom a piatom pododseku nového odseku 4a).
               
               
                  Cieľom druhého pododseku nového odseku 4a je objasniť, ako by koordinátori prevádzkových intervalov mali vypočítať využívanie prevádzkových intervalov, keď sú niektoré prevádzkové intervaly v sérii chránené podľa prvého pododseku: nemali by zohľadňovať chránené prevádzkové intervaly a určiť, či sa využilo 80 % zvyšných prevádzkových intervalov danej série. Toto doplnenie je potrebné, aby sa zabezpečilo obmedzenie platnosti výnimky pre oprávnené nevyužitie prevádzkových intervalov na obdobie, za ktoré bola výnimka oprávnená.
               
               
                  Cieľom šiesteho pododseku nového odseku 4a je umožniť lepšiu koordináciu pri uplatňovaní výnimky pre oprávnené nevyužitie prevádzkových intervalov medzi koordinátormi prevádzkových intervalov. V súvislosti s výskytom nového variantu delta v apríli 2021 a variantu omikron v decembri 2021 sa ukázalo, že rozdielne uplatňovanie výnimky pre oprávnené nevyužitie prevádzkových intervalov rôznymi koordinátormi prevádzkových intervalov môže významne narušiť rovnaké podmienky medzi leteckými spoločnosťami. Preto sa v šiestom pododseku stanovuje, že ak väčšina členských štátov prijme opatrenia, ktoré vážne narúšajú cestovanie a majú vplyv na väčšinu obyvateľstva EÚ, všetci koordinátori môžu počas trvania daných opatrení uplatňovať odsek 4a na všetky prevádzkové intervaly. Okrem toho sa v článku 10 dopĺňa odsek 4c s cieľom posilniť úlohu koordinátorov pri vydávaní spoločných usmernení a posilniť transparentnosť.
               
               
                  V článku 10 sa dopĺňa nový odsek 4b s cieľom objasniť, že výnimky pre oprávnené nevyužitie prevádzkových intervalov podľa článku 10 ods. 4 a 4a sa nevzťahujú na leteckých dopravcov, ktorí sú na bezpečnostnom zozname EÚ, podliehajú sankciám alebo sú zaregistrovaní v štátoch, ktoré podliehajú sankciám.
               
            
         
         
            
               
                  Článok 10a sa mení niekoľkými spôsobmi. Odseky 1 až 4 sa vypúšťajú. Obdobie, počas ktorého sa uplatňujú nové pravidlá pre úľavu z využívania prevádzkových intervalov, je stanovené od 29. októbra 2022 do 26. marca 2024. Tieto dátumy zodpovedajú dátumu začiatku zimnej sezóny 2022/2023 Medzinárodného združenia leteckých prepravcov (IATA) a dátumu ukončenia zimnej sezóny IATA 2023/2024.
               
               
                  Článkom 10a ods. 5 sa Komisia splnomocňuje prijímať v rámci obdobia ďalšej úľavy z využívania prevádzkových intervalov delegované akty na zmenu miery využívania podľa vývoja objemu dopravy, ak letecká prevádzka v štyroch po sebe nasledujúcich týždňoch klesne pod 80 % zodpovedajúcej úrovne z roku 2019 z dôvodu akejkoľvek epidemiologickej situácie alebo vojenskej agresie Ruska proti Ukrajine. Vzhľadom na to, ako rýchlo sa situácia v leteckej prevádzke môže zmeniť, by malo byť možné prijímať tieto delegované akty prostredníctvom postupu pre naliehavé prípady (odsek 2).
               
               
                  V odseku 5a sa Komisia splnomocňuje v rámci obdobia ďalšej úľavy z využívania prevádzkových intervalov prijímať delegované akty na zmenu miery využívania podľa vývoja objemu dopravy konkrétne pre prevádzkové intervaly využívané na tratiach medzi EÚ a Ukrajinou s cieľom podnietiť letecké spoločnosti, aby obnovili prepojenosť medzi týmito regiónmi.
               
               
                  V zmenenom článku 10a ods. 7 sa uvádza, že letecký dopravca, ktorý nemá v úmysle využiť prevádzkový interval, poskytne počas obdobia úľavy z využívania prevádzkových intervalov tento prevádzkový interval na dočasné prerozdelenie iným leteckým dopravcom najneskôr tri týždne pred plánovaným dátumom využitia prevádzkového intervalu. Cieľom je pomôcť iným dopravcom, ktorí by mohli chcieť takéto prevádzkové intervaly využiť ad hoc. Títo iní leteckí dopravcovia by mali mať dostatok času na plánovanie svojich činností a tiež na zabezpečenie toho, aby cestujúci, letiská a poskytovatelia letiskových služieb boli vopred informovaní o ich plánovaných činnostiach. Ak leteckí dopravcovia opakovane nedodržia toto ustanovenie, nebudú môcť využívať nižšiu mieru využívania prevádzkových intervalov ako 80 %, a to bez ohľadu na to, na akej úrovni Komisia stanovila prahovú hodnotu využívania.
               
               
                  Písmeno c) v článku 14 ods. 6 je zachované, aby sa koordinátorovi umožnilo prijať opatrenia a odobrať prevádzkové intervaly, ak letecký dopravca ukončí prevádzku na danom letisku. V takýchto prípadoch môže koordinátor odobrať prevádzkové intervaly na zvyšok plánovacieho obdobia bez toho, aby musel čakať na koniec tohto obdobia, a čo najskôr ich sprístupniť na prerozdelenie.
               
               
                  V článku 14 ods. 6 sa dopĺňa písmeno d) s cieľom umožniť koordinátori prijať opatrenia a odobrať prevádzkové intervaly dopravcom, ktorí sú na bezpečnostnom zozname EÚ, podliehajú sankciám alebo sú zaregistrovaní v štátoch, ktoré podliehajú sankciám.
               
            
            
               2022/0214 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa mení nariadenie Rady (EHS) č. 95/93, pokiaľ ide o dočasnú úľavu z uplatňovania pravidiel využívania prevádzkových intervalov na letiskách Spoločenstva v dôsledku pandémie COVID-19
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 100 ods. 2,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  7
               ,
            
            
               so zreteľom na stanovisko Výboru regiónov
                  8
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Od začiatku pandémie COVID-19 bolo nariadenie Rady (EHS) č. 95/93
                  9
                viackrát zmenené, keďže požiadavka na využitie 80 % prevádzkových intervalov v sérii na účely zachovania práva na rovnakú sériu v nasledujúcej zodpovedajúcej sezóne sa pre dopravcov ukázala ako neudržateľná vzhľadom na výrazný pokles leteckej prevádzky. 
            
         
         
            
               (2)Z údajov uverejnených organizáciou Eurocontrol vyplýva, že od začiatku letnej plánovacej sezóny 2022 sa letecká prevádzka výrazne oživila, pričom v rámci základnej prognózy sa očakáva, že na začiatku zimnej plánovacej sezóny 2022/2023 dosiahne letecká prevádzka približne 90 % úrovne z roku 2019. Vzhľadom na tieto údaje je zdôvodnený návrat k 80 % prahovej hodnote využívania prevádzkových intervalov ako všeobecnému pravidlu doplnenému o osobitnú úľavu z využívania prevádzkových intervalov v prípadoch oprávneného nevyužitia prevádzkových intervalov.
            
            
               (3)Napriek tomu, ako vyplýva zo skúseností, situácia v súvislosti s ochorením COVID-19 zostáva veľmi neistá. Tak ako na konci roka 2021 v prípade variantu omikron sa môžu objaviť nové varianty a spôsobiť náhlu reakciu štátov a spotrebiteľov, ktorá môže zase nepriaznivo ovplyvniť leteckú prevádzku. Okrem toho určité vzdialené trhy sú naďalej ovplyvnené sanitárnymi opatreniami, ktoré vážne narúšajú prevádzku. 
            
            
               (4)Aj vojenská agresia Ruska proti Ukrajine má vplyv na leteckú prevádzku a na schopnosť leteckých dopravcov prevádzkovať svoje prevádzkové intervaly, keďže leteckí dopravcovia z Únie majú zamedzený vstup do vzdušného priestoru Bieloruska, Ruska a Ukrajiny.
            
            
               (5)Cestovné obmedzenia zavedené štátmi zo sanitárnych dôvodov a nemožnosť vstúpiť do vzdušného priestoru v dôsledku vojenského konfliktu sú mimo kontroly leteckých dopravcov a môžu ich doviesť k tomu, že v reakcii na tieto okolnosti dobrovoľne alebo nedobrovoľne zrušia letecké dopravné služby alebo upravia letové poriadky. Dobrovoľné zrušenia majú za cieľ predovšetkým chrániť finančné zdravie leteckých dopravcov a zároveň predchádzať negatívnemu vplyvu na životné prostredie prevádzkovaním letov len na účely udržania si prevádzkových intervalov.
            
            
               (6)Za týchto okolností by leteckí dopravcovia, ktorí nevyužili svoje prevádzkové intervaly v súlade s mierou využívania prevádzkových intervalov stanovenou v nariadení (EHS) č. 95/93, nemali automaticky stratiť prednosť na sériu prevádzkových intervalov stanovenú v článku 8 ods. 2 a článku 10 ods. 2 uvedeného nariadenia, ktorú by inak mali. Na tento účel by sa mali stanoviť osobitné pravidlá. 
            
            
               (7)Zároveň je dôležité pripomenúť ciele nariadenia (EHS) č. 95/93, konkrétne zabezpečiť efektívne využívanie letiskovej kapacity a zaistiť pre všetky letecké spoločnosti spravodlivý prístup k obmedzenej letiskovej kapacite a tým podporiť hospodársku súťaž. Úprava štandardných požiadaviek na využívanie prevádzkových intervalov prostredníctvom nižšej miery využívania alebo predĺžených výnimiek pre zdôvodnené nevyužitie by mala byť zameraná výhradne na situácie, keď je úľava z využívania prevádzkových intervalov nevyhnutná a nevedie k nespravodlivým konkurenčným výhodám pre dopravcov, ktorí sú držiteľmi historických prevádzkových intervalov. 
            
            
               (8)Predovšetkým je potrebné zabezpečiť, aby leteckí dopravcovia, ktorí sú pripravení poskytovať služby, mali možnosť využiť nevyužitú kapacitu a aby mali perspektívu zachovania týchto prevádzkových intervalov v dlhodobom horizonte. Tým by sa mala zachovať motivácia leteckých dopravcov využívať letiskovú kapacitu, čo by zase bolo prínosom pre spotrebiteľov z hľadiska prepojenosti.
            
            
               (9)Je preto potrebné v súlade s uvedenými zásadami a na obmedzené obdobie stanoviť podmienky, za ktorých majú leteckí dopravcovia naďalej nárok na série prevádzkových intervalov podľa článku 8 ods. 2 a článku 10 ods. 2 nariadenia (EHS) č. 95/93, a stanoviť pre príslušných leteckých dopravcov požiadavky na uvoľnenie nevyužitej kapacity. Toto obdobie by malo trvať od 29. októbra 2022 do 26. marca 2024 v súlade s prognózou obnovy organizácie Eurocontrol.
            
            
               (10)Vymedzenie pojmu „noví dopravcovia“ by malo zostať široké, aby sa zvýšil počet leteckých dopravcov, na ktorých sa vzťahuje, čím sa viacerým leteckým dopravcom poskytne možnosť začať a rozšíriť svoje prevádzkové činnosti. 
            
            
               (11)Od 29. októbra 2022 do 26. marca 2024 by mal systém prideľovania prevádzkových intervalov naďalej uznávať úsilie leteckých dopravcov, ktorí prevádzkovali lety využívajúc prevádzkové intervaly, ktoré sú súčasťou série, na ktorú má podľa článku 8 ods. 2 a článku 10 ods. 2 nariadenia (EHS) č. 95/93 nárok iný letecký dopravca, ale ktoré boli poskytnuté koordinátorovi prevádzkových intervalov na dočasné prerozdelenie. Leteckí dopravcovia, ktorí prevádzkovali sériu aspoň piatich prevádzkových intervalov, by preto mali mať prednosť pri prideľovaní tejto série v nasledujúcom ekvivalentnom plánovacom období v závislosti od dostupnosti letiskovej kapacity. 
            
            
               (12)S cieľom riešiť vplyv vojenskej agresie Ruska proti Ukrajine a podporiť obnovu prepojenosti medzi Úniou a Ukrajinou je potrebné predĺžiť obdobie, počas ktorého sa prevádzkovatelia môžu odvolávať na dôvody uvedené v článku 10 ods. 4 písm. a) nariadenia (EHS) č. 95/93 na zdôvodnenie nevyužitia sérií prevádzkových intervalov na tratiach medzi Úniou a Ukrajinou.
            
            
               (13)Bez toho, aby bola dotknutá povinnosť členských štátov dodržiavať právo Únie, najmä pravidlá stanovené v zmluvách a v nariadení Európskeho parlamentu a Rady (ES) č. 1008/2008
                  10
               , negatívne dôsledky na schopnosť cestujúcich cestovať z dôvodu možných obmedzení prijatých verejnými orgánmi členských štátov alebo tretích krajín na riešenie epidemiologických situácií, prírodných katastrof alebo politických nepokojov nemožno pripísať leteckým dopravcom a mali by sa zmierniť, ak uvedené opatrenia významne ovplyvňujú uskutočniteľnosť alebo možnosť cestovania, alebo dopyt na príslušných trasách. Zmiernenia by mali zabezpečiť, aby leteckí dopravcovia neboli sankcionovaní za nevyužitie prevádzkových intervalov v dôsledku takýchto obmedzení. 
            
            
               (14)S cieľom znížiť riziko narušenia hospodárskej súťaže a zabezpečiť efektívne využívanie letiskovej kapacity by osobitná úľava z účinkov zavedenia obmedzení uvedená v odôvodnení 13 mala mať obmedzené trvanie a rozsah pôsobnosti, aby sa zabezpečilo, že účinok zmiernenia bude obmedzený na obdobie, za ktoré bolo oprávnené. Prevádzkové intervaly, na ktoré sa vzťahujú takéto zmiernenia obmedzení uvedené v odôvodnení 13, by sa nemali započítavať do percentuálnej hodnoty využívania prevádzkových intervalov uvedenej v článku 8 ods. 2 a článku 10 ods. 2 nariadenia (EHS) č. 95/93.
            
            
               (15)Je potrebné objasniť, že ustanovenia o výnimkách pre oprávnené nevyužitie prevádzkových intervalov sa nevzťahujú na leteckých dopravcov, ktorí podliehajú reštriktívnym opatreniam prijatým podľa článku 215 Zmluvy o fungovaní Európskej únie, ani na leteckých dopravcov, ktorí podliehajú zákazu vykonávania leteckej dopravy v rámci Únie, ktorých zoznam je uvedený v prílohe A alebo B k nariadeniu Komisie (ES) č. 474/2006
                  11
               . Aby sa zabezpečilo účinné uplatňovanie týchto opatrení, nemožnosť uplatniť ustanovenia o výnimkách pre oprávnené nevyužitie prevádzkových intervalov by sa mala uplatňovať aj na leteckých dopravcov, ktorí už podliehajú takýmto reštriktívnym opatreniam platným k dátumu nadobudnutia účinnosti tohto nariadenia.
            
            
               (16)Spolupráca medzi koordinátormi by sa mala posilniť, aby sa zabezpečilo jednotné vykonávanie nariadenia (EHS) č. 95/93 v celej Únii. Európske združenie koordinátorov letísk (EUACA) by malo naďalej vydávať usmernenia na zabezpečenie harmonického vykonávania pravidiel Únie, najmä pokiaľ ide o poskytovanie zmiernenia obmedzení uvedené v odôvodnení 13. Informácia, či sa zmiernenie uplatňuje alebo nie, je pre leteckých dopravcov dôležitá pri plánovaní svojich letových poriadkov. Preto by sa mala zabezpečiť transparentná komunikácia zo strany koordinátorov. 
            
            
               (17)Hoci ustanovenie o zmiernení obmedzení uvedenom v odôvodnení 13 by sa malo vykladať reštriktívne, keďže ide o výnimku zo štandardných požiadaviek na využívanie prevádzkových intervalov, v určitých prípadoch môže byť potrebný spoločný postup všetkých koordinátorov, aby sa zaistili rovnaké podmienky v celej Únii. Za určitých podmienok a na základe jednomyseľného rozhodnutia by koordinátori mali uplatňovať uvedené ustanovenie na všetky prevádzkové intervaly držané na koordinovaných letiskách. 
            
            
               (18)S cieľom riešiť vyvíjajúce sa vplyvy pandémie COVID-19 a priame účinky vojenskej agresie Ruska proti Ukrajine na leteckú prevádzku a v prípade nevyhnutnej potreby a v odôvodnených prípadoch reagovať pružne na výzvy, ktorým v tomto dôsledku čelí odvetvie leteckej dopravy, by sa mala na Komisiu delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o zmenu percentuálnych hodnôt minimálnej miery využívania v určitom rozmedzí a pre akékoľvek plánovacie obdobie od 29. októbra 2022 do 26. marca 2024 v súlade s prognózou obnovy organizácie Eurocontrol. 
            
            
               (19)Vzhľadom na zničujúci vplyv vojenskej agresie Ruska proti Ukrajine a s cieľom podporiť obojsmernú prepojenosť s Ukrajinou po ukončení tohto konfliktu by sa mala na Komisiu delegovať právomoc prijímať akty v súlade s článkom 290 Zmluvy o fungovaní Európskej únie, pokiaľ ide o zmenu percentuálnych hodnôt minimálnej miery využívania v určitom rozmedzí pre trate medzi Úniou a Ukrajinou a pre akékoľvek plánovacie obdobie od 29. októbra 2022 do 26. marca 2024.
            
            
               (20)Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva
                  12
               . Predovšetkým v záujme rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade v rovnakom čase ako expertom z členských štátov a experti Európskeho parlamentu a Rady majú systematický prístup na zasadnutia skupín expertov Komisie, ktoré sa zaoberajú prípravou delegovaných aktov.
            
            
               (21)Letiská, poskytovatelia letiskových služieb a leteckí dopravcovia musia mať informácie o dostupných kapacitách na účely primeraného plánovania. Leteckí dopravcovia by mali naďalej sprístupňovať koordinátorovi na prípadné prerozdelenie ďalším leteckým dopravcom každý prevádzkový interval, ktorý neplánujú využiť, čo najskôr, najneskôr však tri týždne pred plánovaným dátumom jeho využitia. Ak sa delegovaným aktom znížila miera využívania prevádzkových intervalov, leteckí dopravcovia, ktorí opakovane nedodržia túto požiadavku, by nemali profitovať zo zníženej prahovej hodnoty.
            
         
         
            
               (22)Ak je koordinátor presvedčený, že letecký dopravca ukončil prevádzku na letisku, mal by odobrať prevádzkové intervaly príslušnému leteckému dopravcovi a umiestniť ich do fondu na prerozdelenie iným dopravcom.
            
            
               (23)Zákaz lietať do vzdušného priestoru Únie, ktorý sa vzťahuje na leteckých dopravcov pri uplatňovaní reštriktívnych opatrení prijatých podľa článku 215 Zmluvy o fungovaní Európskej únie, alebo zákaz vykonávať leteckú dopravu podľa nariadenia (ES) č. 474/2006 môže viesť k nezdôvodnenému blokovaniu prevádzkových intervalov na letiskách Únie. Hoci prevádzkové intervaly, ktoré predtým využívali takýto leteckí dopravcovia, môžu byť prerozdelené ad hoc počas plánovacej sezóny, tým sa dostatočne nestimuluje efektívne využívanie prevádzkových intervalov, čo by leteckým spoločnostiam umožnilo zvýšiť dlhodobú hospodársku súťaž a prepojenosť v prospech spotrebiteľov. Tieto prevádzkové intervaly by sa preto mali okamžite dotknutým leteckým dopravcom odobrať. 
            
            
               (24)Keďže cieľ tohto nariadenia, a to stanovenie osobitných pravidiel a úľavy zo všeobecných požiadaviek na využívanie prevádzkových intervalov počas obmedzeného obdobia v záujme zmiernenia účinkov krízy spôsobenej ochorením COVID-19 a vojenskej agresie Ruska proti Ukrajine, nemožno uspokojivo dosiahnuť na úrovni členských štátov, ale z dôvodov rozsahu a dôsledkov navrhovanej činnosti ho možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec toho, čo je nevyhnutné na dosiahnutie uvedeného cieľa.
            
            
               (25)Vzhľadom na naliehavosť spôsobenú výnimočnými okolnosťami súvisiacimi s pandémiou COVID-19 a vojenskou agresiou Ruska proti Ukrajine sa považuje za vhodné uplatniť výnimku z osemtýždňovej lehoty stanovenej v článku 4 Protokolu č. 1 o úlohe národných parlamentov v Únii, ktorý tvorí prílohu k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.
            
            
               (26)S cieľom umožniť okamžité uplatňovanie opatrení stanovených v tomto nariadení by toto nariadenie malo nadobudnúť účinnosť z dôvodu naliehavosti dňom nasledujúcim po jeho uverejnení v Úradnom vestníku Európskej únie,
            
            
               PRIJALI TOTO NARIADENIE:
            
            
               Článok 1
            
            
               Nariadenie (EHS) č. 95/93 sa mení takto:
            
            
               1. V článku 2 písm. ba) sa úvodná veta nahrádza takto:
            
            
               „počas obdobia uvedeného v článku 10a ods. 5 „nový dopravca“ znamená:“.
            
            
               2. Článok 8 sa mení takto:
            
            
               a) V odseku 2 prvom pododseku sa úvodná veta nahrádza takto:
            
            
               „Bez toho, aby boli dotknuté články 7, 8a, 9, článok 10 ods. 1 a článok 14, sa odsek 1 tohto článku neuplatňuje, pokiaľ sú splnené tieto podmienky:“; 
            
            
               b) V odseku 2a sa prvý pododsek nahrádza takto:
            
            
               „Počas obdobia uvedeného v článku 10a ods. 5 a v závislosti od kapacity dostupnej na letisku sa séria prevádzkových intervalov, ktorá sa vrátila do fondu prevádzkových intervalov v súlade s odsekom 1 tohto článku na konci plánovacieho obdobia (ďalej len „referenčné plánovacie obdobie“), na základe žiadosti pridelí na ďalšie ekvivalentné plánovacie obdobie leteckému dopravcovi, ktorý počas referenčného plánovacieho obdobia využil minimálne päť prevádzkových intervalov z danej série po uplatnení článku 10a ods. 7.“;
            
            
               c) Odsek 6a sa nahrádza takto:
            
            
               „6a. V období, počas ktorého sa uplatňujú koordinačné parametre COVID-19, a s cieľom umožniť riadne uplatňovanie takýchto koordinačných parametrov môže koordinátor po vypočutí dotknutého leteckého dopravcu zmeniť harmonogram požadovaných alebo pridelených prevádzkových intervalov v rámci obdobia uvedeného v článku 10a ods. 5 alebo ich zrušiť. V tejto súvislosti koordinátor zohľadní dodatočné pravidlá a usmernenia uvedené v odseku 5 tohto článku za podmienok, ktoré sú v ňom stanovené.“
            
            
               3. Článok 10 sa mení takto:
            
            
               a)Odsek 2a sa zrušuje; 
            
            
               b)Odsek 4 sa mení takto:
            
         
         
            
               i)Prvý pododsek sa mení takto:
            
            
               –Písmeno d) sa nahrádza takto: 
            
            
               „d) súdne konania týkajúce sa uplatňovania článku 9 na trate, kde boli uložené záväzky služieb vo verejnom záujme podľa článku 4 nariadenia (EHS) č. 2408/92, výsledkom ktorých je dočasné pozastavenie prevádzky na takých tratiach.“;
            
            
               –Písmeno e) sa vypúšťa;
            
            
               ii)Druhý, tretí, štvrtý a piaty pododsek sa vypúšťajú;
            
            
               iii)Dopĺňa sa tento pododsek:
            
            
               „Ak vplyv vojenskej agresie Ruska proti Ukrajine a zničenie kritickej infraštruktúry ovplyvňuje schopnosť poskytovať letecké dopravné služby, ako aj dopyt, koordinátori uplatňujú na trate medzi Úniou a Ukrajinou prvý pododsek písm. a) počas trvania uzavretia vzdušného priestoru a dodatočné obdobie na obnovu v trvaní 16 týždňov. Koordinátor oznamuje Komisii dátum začiatku a dátum ukončenia uvedeného 16-týždňového obdobia.“; 
            
            
               c)Vkladajú sa tieto odseky 4a, 4b a 4c:
            
            
               „4a. Počas obdobia uvedeného v článku 10a ods. 5 môže byť nevyužitie prevádzkového intervalu oprávnené aj zavedením obmedzení verejnými orgánmi na riešenie akejkoľvek vážnej epidemiologickej situácie, prírodnej katastrofy alebo politických nepokojov na jednom konci trate, na ktorej sa daný prevádzkový interval využíval alebo sa plánuje využívať, pod podmienkou, že tieto obmedzenia významne ovplyvňujú uskutočniteľnosť alebo možnosť cestovania, alebo dopyt na príslušných tratiach a že tieto obmedzenia vedú k niektorej z týchto možností:
            
            
               a)čiastočnému alebo úplnému uzavretiu hranice, letiska alebo vzdušného priestoru počas podstatnej časti príslušného plánovacieho obdobia;
            
            
               b)vážnemu narušeniu schopnosti cestujúcich cestovať s ktorýmkoľvek dopravcom na danej priamej trati počas podstatnej časti príslušného plánovacieho obdobia, ak je toto narušenie spojené s ktorýmkoľvek z uvedených dôvodov, ale nie výlučne s nimi:
            
            
               –cestovnými obmedzeniami na základe štátnej príslušnosti alebo miesta bydliska, so zákazom všetkých ciest okrem nevyhnutných ciest alebo zákaz letov z určitých krajín alebo geografických oblastí alebo do nich,
            
            
               –obmedzeniami pohybu alebo karanténnymi či izolačnými obmedzeniami v krajine alebo regióne, kde sa nachádza letisko určenia (vrátane medziľahlých bodov), pokiaľ sa karanténe nemožno vyhnúť na základe negatívneho výsledku testu, dôkazu o prekonaní ochorenia alebo očkovaní uznávaných Úniou,
            
            
               –obmedzeniami dostupnosti služieb, ktoré sú zásadné pre priamu podporu prevádzky leteckej služby, vrátane uzavretia ubytovacích a stravovacích služieb, ako aj verejných služieb vrátane dopravy, čo vedie k výraznému poklesu dopytu na oboch koncoch trate, 
            
            
               –obmedzeniami počtu cestujúcich na jeden let a frekvencií na jedného leteckého dopravcu vedúcimi k výraznému poklesu dopytu na oboch koncoch trate;
            
            
               c)obmedzeniam pohybu posádok leteckých spoločností, ktoré výrazne bránia prevádzke leteckých dopravných služieb z letísk alebo na letiská, na ktorých sa poskytujú, vrátane náhleho zákazu vstupu alebo uviaznutia posádky na neočakávaných miestach z dôvodu karanténnych opatrení, pokiaľ sa karanténe nemožno vyhnúť na základe negatívneho výsledku testu, dôkazu o prekonaní ochorenia alebo očkovaní uznávaných Úniou.
            
            
               Ak je nevyužitie prevádzkového intervalu oprávnené obmedzeniami uvedenými v prvom pododseku, koordinátori nezohľadňujú daný prevádzkový interval a na zvyšné prevádzkové intervaly danej série uplatňujú percentuálnu hodnotu využívania prevádzkových intervalov uvedenú v článku 8 ods. 2 a v článku 10 ods. 2.
            
            
               Tento odsek sa uplatňuje v rámci obdobia, za ktoré sa uplatňujú obmedzenia uvedené v prvom pododseku a počas dodatočného obdobia v trvaní maximálne šesť týždňov, a to v rámci limitov uvedených vo štvrtom a piatom pododseku. Ak sa však tieto obmedzenia prestanú uplatňovať menej ako šesť týždňov pred koncom plánovacieho obdobia, tento odsek sa uplatňuje na zvyšok šesťtýždňového obdobia len vtedy, ak sa v nasledujúcom plánovacom období prevádzkové intervaly využívajú na tú istú trať. 
            
            
               Tento odsek sa uplatňuje len na prevádzkové intervaly využívané na tratiach, na ktorých už sa už využívali pred uverejnením obmedzení uvedených v prvom pododseku.
            
            
               Tento odsek sa prestane uplatňovať, ak letecký dopravca s využitím príslušných prevádzkových intervalov prejde na trať, na ktorú nemajú obmedzenia uvedené v prvom pododseku vplyv.
            
         
         
            
               Na základe jednomyseľného rozhodnutia koordinátorov a po informovaní Komisie môžu koordinátori uplatňovať tento odsek na všetky prevádzkové intervaly držané na koordinovaných letiskách Únie, ak väčšina členských štátov zastupujúcich väčšinu obyvateľstva Únie uplatňuje obmedzenia uvedené v prvom pododseku na podstatnú časť plánovacej sezóny, v dôsledku čoho je letecká prevádzka v Únii vo veľkej miere nerealizovateľná alebo vedie k nerovnakým podmienkam. 
            
            
               4b. Odseky 4 a 4a sa neuplatňujú na leteckých dopravcov, ktorých prevádzka je narušená reštriktívnymi opatreniami prijatými podľa článku 215 Zmluvy o fungovaní Európskej únie vrátane opatrení platných k [dátum nadobudnutia účinnosti tohto nariadenia], a na leteckých dopravcov, ktorí podliehajú zákazu vykonávania leteckej dopravy v rámci Únie, ktorých zoznam je uvedený v prílohe A alebo B k nariadeniu Komisie (ES) č. 474/2006*. 
            
            
               4c. Koordinátori si pravidelne vymieňajú najlepšie postupy týkajúce sa vykonávania odsekov 4 a 4a s cieľom zabezpečiť koherentné a konzistentné uplatňovanie v celej Únii. 
            
            
               Koordinátori uverejňujú a pravidelne aktualizujú zoznam miest určenia, na ktoré sa vzťahujú odseky 4 a 4a. 
            
            
               ___________________
            
            
               * Nariadenie Komisie (ES) č. 474/2006 z 22. marca 2006 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva, uvedeného v kapitole II nariadenia Európskeho parlamentu a Rady (ES) č. 2111/2005 (Ú. v. EÚ L 84, 23.3.2006, s. 14).“ 
            
            
               4. Článok 10a sa mení takto:
            
            
            
               a)Nadpis sa nahrádza takto:
            
            
            
               „Článok 10a
            
            
               Prideľovanie prevádzkových intervalov v reakcii na krízu spôsobenú ochorením COVID-19 a vojenskú agresiu Ruska proti Ukrajine“;
            
            
               b)Odseky 1 až 4 sa vypúšťajú;
            
            
               c)Odsek 5 sa nahrádza takto:
            
            
               „5. Počas obdobia od 29. októbra 2022 do 26. marca 2024, ak údaje uverejnené organizáciou Eurocontrol jasne ukazujú, že týždenná letecká prevádzka v každom zo štyroch po sebe nasledujúcich týždňov klesla pod 80 % úrovne z roku 2019 v zodpovedajúcich týždňoch v dôsledku pandémie COVID-19, inej epidemiologickej situácie alebo ako priamy účinok vojenskej agresie Ruska proti Ukrajine a že na základe prognózy leteckej prevádzky organizácie Eurocontrol pravdepodobne pretrvá zníženie úrovne leteckej prevádzky v porovnaní s úrovňou v zodpovedajúcom období v roku 2019, Komisia je splnomocnená prijať delegované akty v súlade s článkom 12a s cieľom zmeniť percentuálne hodnoty stanovené v článku 8 ods. 2 a v článku 10 ods. 2 v rozmedzí od 0 % do 70 % pre akékoľvek plánovacie obdobie v období uvedenom v tomto odseku. Ak sa prognózy leteckej prevádzky organizácie Eurocontrol približujú k úrovniam z roku 2019 a väčšina ukazovateľov naznačuje, že letecká prevádzka sa stabilizovala, Komisia zvolí vyššiu hodnotu stanovenú v tomto rozmedzí. Na tento účel Komisia zohľadní všetky tieto prvky: 
            
            
            
               a)údaje o úrovniach a prognózach leteckej prevádzky uverejnené organizáciou Eurocontrol;
            
            
               b)ukazovatele týkajúce sa dopytu po osobnej a nákladnej leteckej doprave vrátane trendov týkajúcich sa rezervácií, plánovaných letových poriadkov leteckých spoločností, veľkosti flotily, využitia flotily a koeficientov vyťaženia;
            
            
               c)opatrenia verejných orgánov spojené s epidemiologickou situáciou, výsledkom ktorých je citeľný vplyv na úrovne leteckej prevádzky na letiská Únie a z nich, nútené presmerovanie letov z dôvodu uzavretia vzdušného priestoru alebo zákazu pre leteckých dopravcov Únie vstupovať do vzdušného priestoru tretej krajiny s prihliadnutím na odporúčanie Agentúry Európskej únie pre bezpečnosť letectva uvedené v jej informačnom bulletine o oblastiach konfliktu;
            
            
               d)údaje od Európskeho centra pre prevenciu a kontrolu chorôb a Svetovej zdravotníckej organizácie o ochorení COVID-19 alebo inej epidemiologickej situácii, ktorá sa vyznačuje vysokou nákazlivosťou a pravdepodobne vyvolá prudký pokles leteckej dopravy.“;
            
         
         
            
            
               d)Vkladá sa tento odsek 5a:
            
            
               „5a. Ak Komisia počas obdobia uvedeného v odseku 5 zistí, že z dôvodu zničenia infraštruktúry a vplyvu na životné podmienky v dôsledku vojenskej agresie Ruska proti Ukrajine si postupné obnovenie leteckej prevádzky medzi Ukrajinou a Úniou vyžaduje nižšiu mieru využívania na tratiach zabezpečujúcich letecké spojenie s Ukrajinou, Komisia prijme delegované akty v súlade s článkom 12a s cieľom zmeniť percentuálne hodnoty stanovené v článku 8 ods. 2 a v článku 10 ods. 2 v rozmedzí od 0 % do 70 % pre prevádzkové intervaly využívané na tratiach na Ukrajinu alebo z nej pre akékoľvek plánovacie obdobie v období uvedenom v odseku 5. Ak sa prognózy leteckej prevádzky organizácie Eurocontrol približujú k úrovniam z roku 2019 a väčšina ukazovateľov naznačuje, že letecká prevádzka sa stabilizovala, Komisia zvolí vyššiu hodnotu stanovenú v tomto rozmedzí. Na tento účel Komisia zohľadní tieto prvky:
            
            
               a)údaje o úrovniach a prognózach leteckej prevádzky na tratiach medzi Úniou a Ukrajinou uverejnené organizáciou Eurocontrol;
            
            
               b)ukazovatele týkajúce sa dopytu po osobnej a nákladnej leteckej doprave vrátane trendov týkajúcich sa rezervácií a plánovaných letových poriadkov leteckých spoločností;
            
            
               c)nútené presmerovanie letov z dôvodu uzavretia vzdušného priestoru alebo zákazu pre leteckým dopravcov Únie vstupovať do vzdušného priestoru tretej krajiny s prihliadnutím na odporúčanie Agentúry Európskej únie pre bezpečnosť letectva uvedené v jej informačnom bulletine o oblastiach konfliktu.“;
            
            
               e)Odseky 6 a 7 sa nahrádzajú takto:
            
            
               „6. Ak sa to v prípade pretrvávajúceho vplyvu krízy spôsobenej ochorením COVID-19, inej epidemiologickej situácie alebo priamych účinkov vojenskej agresie Ruska proti Ukrajine vyžaduje z vážnych a naliehavých dôvodov, na delegované akty prijaté podľa tohto článku sa uplatňuje postup stanovený v článku 12b.
            
            
               7. Počas obdobia uvedeného v odseku 5 leteckí dopravcovia poskytnú koordinátorovi na prerozdelenie iným leteckým dopravcom každý prevádzkový interval, ktorý neplánujú využiť, a to najneskôr tri týždne pred dátumom zamýšľaného využitia. Ak letecký dopravca nesprístupní koordinátorovi viac ako tri prevádzkové intervaly v sérii podľa tohto odseku, dopravca má nárok na celú sériu prevádzkových intervalov v nasledujúcom ekvivalentnom plánovacom období, len ak dopravca prevádzkoval celú sériu prevádzkových intervalov aspoň 80 % času, a to bez ohľadu na to, či bol delegovaným nariadením uvedeným v tomto článku zmenený článok 8 ods. 2 a článok 10 ods. 2.“
            
            
               5. V článku 12a sa odsek 2 nahrádza takto:
            
            
               „2. Právomoc prijímať delegované akty uvedené v článku 10a sa Komisii udeľuje na obdobie do 26. marca 2024.“
            
            
               6. V článku 14 sa odsek 6 mení takto:
            
            
               a)Písmeno c) sa nahrádza takto:
            
            
               „c) Počas obdobia uvedeného v článku 10a ods. 5, keď koordinátor na základe informácií, ktoré má k dispozícii, zistí, že letecký dopravca ukončil svoju prevádzku na letisku a už nie je schopný využívať prevádzkové intervaly, ktoré mu boli pridelené, po vypočutí príslušného leteckého dopravcu koordinátor odoberie tomuto leteckému dopravcovi príslušnú sériu prevádzkových intervalov na zvyšok plánovacieho obdobia a vloží ich do fondu.“;
            
            
               b)Dopĺňa sa toto písmeno d):
            
            
               „d) Počas obdobia uvedeného v článku 10a ods. 5, keď koordinátor na základe informácií, ktoré má k dispozícii, zistí, že letecký dopravca, ktorý podlieha reštriktívnym opatreniam prijatým podľa článku 215 Zmluvy o fungovaní Európskej únie vrátane opatrení platných k [dátum nadobudnutia účinnosti tohto nariadenia], alebo letecký dopravca, ktorý podlieha zákazu vykonávania leteckej dopravy v rámci Únie a je uvedený v zozname v prílohe A alebo B k nariadeniu (ES) č. 474/2006, nie je schopný využívať prevádzkové intervaly podstatnú časť sezóny, koordinátor po vypočutí príslušného leteckého dopravcu odoberie tomuto leteckému dopravcovi príslušnú sériu prevádzkových intervalov na zvyšok plánovacieho obdobia a vloží ich do fondu.“
            
            
               Článok 2
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
         
         
            
               
                  Za Európsky parlament
                        Za Radu
               
               
                  predsedníčka
                        predseda
               
            
         
         
            
                  
                     (1)
                  
                        Nariadenie Rady (EHS) č. 95/93 z 18. januára 1993 o spoločných pravidlách prideľovania prevádzkových intervalov na letiskách Spoločenstva (Ú. v. ES L 14, 22.1.1993, s. 1).
               
               
                  
                     (2)
                  
                        Nariadenie Európskeho parlamentu a Rady (EÚ) 2020/459 z 30. marca 2020 (Ú. v. EÚ L 99, 31.3.2020, s. 1); nariadenie Európskeho parlamentu a Rady (EÚ) 2021/250 zo 16. 
                        februára 2021 (Ú. v. EÚ L 58, 19.2.2021, s. 1).
               
               
                  
                     (3)
                  
                        Delegované nariadenie Komisie (EÚ) 2020/1477 zo 14. októbra 2020 (Ú. v. EÚ L 338, 15.10.2020, s. 4); delegované nariadenie Komisie (EÚ) 2021/1889 z 23. júla 2021 (Ú. v. EÚ L 384, 29.10.2021, s. 20); delegované nariadenie Komisie (EÚ) 2022/255 z 15. decembra 2021 (Ú. v. EÚ L 42, 23.2.2022, s. 1).
               
               
                  
                     (4)
                  
                        V letnej plánovacej sezóne 2021 bola skutočná miera využívania prevádzkových intervalov na úrovni 25 % (miera využívania prevádzkových intervalov bola stanovená na 50 %, ale letecké spoločnosti zároveň mohli vrátiť maximálne 50 % celej svojej série prevádzkových intervalov pred začiatkom letnej sezóny na dočasné prerozdelenie výmenou za úplnú ochranu tejto série). Na zimnú plánovaciu sezónu 2021/2022 bola schválená 50 % miera využívania a na letnú plánovaciu sezónu 2022 bola schválená 64 % miera využívania.
               
               
                  
                     (5)
                  
                        
                  eurocontrol-comprehensive-air-traffic-assessment-20220525_0.pdf
                  .
               
               
                  
                     (6)
                  
                        V roku 2021 prevádzkovali dopravcovia EÚ a čínski dopravcovia približne o 74 – 76 % menej letov do Číny ako v roku 2019. V porovnaním s celým rokom 2019 je po prvom polroku 2022 počet prevádzkovaných letov o 70 % nižší v prípade čínskych dopravcov a o 80 % nižší v prípade dopravcov EÚ. Je teda pravdepodobné, že dopravcovia prekročia úroveň prevádzky z roku 2021, ale letecká prevádzka do Číny je očividne stále výrazne utlmená.
               
               
                  
                     (7)
                  
                        Ú. v. EÚ C , , s. .
               
               
                  
                     (8)
                  
                        Ú. v. EÚ C, , s. .
               
               
                  
                     (9)
                  
                        Nariadenie Rady (EHS) č. 95/93 z 18. januára 1993 o spoločných pravidlách prideľovania prevádzkových intervalov na letiskách Spoločenstva (Ú. v. ES L 14, 22.1.1993, s. 1).
               
               
                  
                     (10)
                  
                        Nariadenie Európskeho parlamentu a Rady (ES) č. 1008/2008 z 24. septembra 2008 o spoločných pravidlách prevádzky leteckých dopravných služieb v Spoločenstve (Ú. v. EÚ L 293, 31.10.2008, s. 3). 
               
               
                  
                     (11)
                  
                        Nariadenie Komisie (ES) č. 474/2006 z 22. marca 2006 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva, uvedeného v kapitole II nariadenia Európskeho parlamentu a Rady (ES) č. 2111/2005 (Ú. v. EÚ L 84, 23.3.2006, s. 14).
               
               
                  
                     (12)
                  
                        
                  Ú. v. EÚ L 123, 12.5.2016, s. 1
                  .